钦定古今图书集成/理学汇编/学行典/第216卷 > 傅玉声
## 钦定古今图书集成/理学汇编/学行典/第216卷 > 傅玉声

按《新喻县志》：“傅玉声，进士玉良，玉润之季弟也。二兄
历仕两京，声往来省侍，昼则经营以给，夜则致力于
学。甲午以诗经试京闱，弗偶。主司曾棨、邹缉皆有遗
珠之叹，作诗慰勉之。后玉润以诬逮狱，声为击登闻
鼓，冤乃白。及玉良以事系狱，声闻，奔赴，调护百方，谪
役通州。适母丧未葬，声陈情乞代兄役。诸名公义之”，
赋《鸰原泣别诗》，侍读陈循作序，竟终于役。卒时独书
百馀字，戒兄弟无分异。后二兄至，以其柩归葬。年三
十六，无子，良以仲子为之嗣，且为抚嫁其孤女二人。
大学士曾棨为铭其墓。